钦定古今图书集成/明伦汇编/氏族典/第085卷 > 胡深
## 钦定古今图书集成/明伦汇编/氏族典/第085卷 > 胡深

按《明外史胡深传》：“深字仲渊，处州龙泉人。父钰，行省
员外郎。深颖拔有智略，通经史百家，兼晓术数。元末
兵乱，集里中子弟自保。石抹宜孙以万户镇处州，辟
参军事。宜孙进行省参政，承制命深为元帅。戊戌十
二月，太祖亲征婺州，深等遁去。明年，太祖命耿再成
侵处州，宜孙战败，走建宁，深以龙泉、庆元、松阳、遂昌”
降。太祖素知深名，召见，授左司员外郎，遣还处州，招
集旧部曲从征。江西既定，命以亲指挥守吉安、处州。
会改中书分省为浙东行中书省，以深为左右司郎
中，总制处州军民事。太祖称吴王，用深为王府参军，
仍守处州。陈友定兵至，破之。未几，拔松溪，获其守将
张子玉。太祖喜曰：“子玉骁将，擒之则友定破胆，乘势
攻之，理无不克。”因命广信指挥朱亮祖会深、齐进攻
建宁，友定将阮德柔固守。诸军次城下，亮祖即欲攻
之，深视氛祲不利，持不可。亮祖督战急，深不获已，引
兵鼓噪进击，破其二栅。德柔尽精锐扼深军，围之数
重。日巳莫，深突围出，伏兵起，马蹶被执，送于友定。友
定本无杀深意，会元使至，督迫之，遂遇害。追封缙云
郡伯。深久莅乡郡，驭众宽厚，用兵十馀年，未尝妄戮
一人。